Rahimah Stephens

Toh Puan Rahimah Stephens ( 22 Oktober 1930 - 14 Mac 2022. (Dilahirkan : Beaufort, Sabah) merupakan isteri kepada Tun Fuad Stephens, Ketua Menteri Sabah yang pertama. Beliau pernah menjadi ADUN kawasan Kiulu, Tuaran, Sabah. Pada tahun 2011, beliau dinobatkan sebagai "Tokoh Mubarak 2011" sempena Perhimpunan Agung Tahunan Majlis Bekas Wakil Rakyat (Mubarak) Ke-8 di Kota Kinabalu.

Politik
Pada tahun 1961, beliau menjadi Ketua Wanita Parti UNKO (kemudian dinamakan UPKO) yang ditubuhkan oleh suami beliau, Tun Fuad Stephens. Kemudian, beliau menjadi Ketua Wanita Parti Berjaya dan menjadi Wakil Rakyat Kawasan Kiulu setelah menang dalam pilihan raya kecil Sabah. Pada 17 Julai 1976, beliau dilantik sebagai Menteri Kebajikan dalam Kerajaan Negeri Sabah. Beliau merupakan wanita pertama yang dilantik sebagai Menteri dalam Kerajaan Negeri Sabah.

Pandu Puteri
Beliau menjadi ahli Pandu Puteri Tunas, Pandu Puteri Remaja dan Pandu Puteri Renjer semasa di bangku sekolah. Pada tahun 1951, beliau memimpin Pandu Puteri Tunas sebagai Kakak Setia di Kota Kinabalu. Manakala pada tahun 1959 hingga 1960-an, beliau menjadi ahli majlis Pandu Puteri Negeri Sabah. Seterusnya, pada tahun 1974, beliau menjadi Penaung Persatuan Pandu Puteri Malaysia Cawangan Sabah. 

Pada tahun 2000, beliau membantu 'jualan meja' di Hotel Magellan Sutera sempena Ulang Tahun Ke-80 Pandu Puteri di Sabah. Beliau juga terlibat dalam persediaan dan perundingan dengan pihak Hotel Le Meridien, Kota Kinabalu untuk menjayakan Persidangan Pesuruhjaya dan Mesyuarat Agung Tahunan Persatuan Pandu Puteri Malaysia pada Jun 2006.

Sumbangan lain
Beliau juga aktif dalam Sabah Anti Tuberculosis Association (SABATA), Persatuan Bulan Sabit Merah Malaysia (cawangan Sabah), Inner Wheel Club, National Stokees Association, Cawangan Sabah (NASAM), dan Senior Citizen Association. Beliau juga merupakan pengasas Sabah Heart Fund (SOS).

Anugerah
Beliau dianugerahi pingat P.G.D.K. yang membawa gelaran "Datuk" (pada tahun 1971) dan Anugerah S.P.D.K. yang membawa gelaran Datuk Panglima (pada tahun 1982). Pada tahun 1985 beliau dianugerahi "Tun Fatimah Gold Award" oleh NCWO. Selain itu, beliau juga menerima anugerah "Tokoh Wanita" sempena Hari Wanita 2003 pada 19 Oktober 2003.

Rujukan

Orang dari Sabah
Orang Malaysia berketurunan Inggeris
Orang Malaysia berketurunan Kadazandusun
Ahli wanita Dewan Undangan Negeri Malaysia